Stephen Fry

HRDINOVIA

Pokračovanie knihy Mýty

Ukážka z elektronickej knihy

Z anglického originálu STEPHEN FRY: HEROES, Volume II of Mythos,

ktorý vyšiel vo vydavateľstve Michael Joseph, a part of the Penguin Random House, Londýn 2018,

preložili Klaudia Feketeová a Jozef Ferencz.

Vyšlo vo Vydavateľstve TATRAN, Bratislava 2021 ako 5321. publikácia.

Vydanie I.

Prebal a väzbu podľa pôvodného návrhu spracoval AldoDesign, Bratislava

Zodpovedná redaktorka Katarína Vilhanová

Jazykové redaktorky Adriana Oravcová, Zlata Sršňová, Renáta Koutenská

Technická redaktorka Eva Zdražilová

Sadzba RS servis, Bratislava

Vytlačil FINIDR, s.r.o, Český Těšín.

www.slovtatran.sk

:: knihy pre hodnotnejší život

All rights reserved.

Copyright © Stephen Fry 2019

Translation © Klaudia Feketeová, Jozef Ferencz 2021

Slovak edition © Vydavateľstvo TATRAN 2021

ISBN 978-80-222-1225-0

Vytvorenie elektronickej verzie Dibuk, s. r. o., 2021

Pre všetkých hrdinov, o ktorých sme nepočuli.

Možno ste jedným z nich.

PREDSLOV

Hrdinov môžete vnímať ako pokračovanie mojej knihy Mýty, ktorá rozpovedala príbeh začiatku všetkého, narodenia Titanov a bohov a stvorenia ľudstva. Nemusíte čítať Mýty, aby ste rozumeli tejto knihe – a verím, že si ju aj vychutnali –, ale mnohé poznámky pod čiarou vás nasmerujú na stranu z knihy s príbehmi, postavami a mýtickými udalosťami obsiahnutými v Mýtoch, ktoré tam nájdete podrobnejšie opísané. Niektorí ľudia považujú poznámky pod čiarou za rozptýlenie, no donieslo sa mi, že mnohým čitateľom sa naposledy páčili, a tak dúfam, že sa v nich s radosťou zorientujete, keď na ne budete mať náladu.

Viem, aké odstrašujúce môžu byť niektoré grécke mená – všetky tie ypsilony, théty a psí. Tam, kde to bolo možné, som navrhol spôsob písania, ktorý je pre naše jazyky najprijateľnejší. Obyvatelia súčasného Grécka sa budú diviť, ako narábame s ich prekrásnymi menami, a nemeckí, francúzski, americkí a ostatní čitatelia – ktorí si so starovekou gréčtinou robia, čo chcú – si budú lámať hlavu nad niektorými z mojich návrhov. Nepredstavujú však nič viac, sú to iba návrhy… či už radšej poviete Oidipus, Oidipous alebo Oidipús, Epidaurus alebo Epídauros, Filoktétes alebo Filoktétés, postavy a príbehy ostanú rovnaké.

Stephen Fry

ÚVOD

ZEUS sedí na tróne. Vládne nebesiam a svetu. Jemu vládne sestra-manželka HÉRA. Ostatné povinnosti a časti ríše smrteľníkov sú rozdelené medzi jeho rodinu, zvyšných desať olympských bohov a bohyne. V začiatkoch spolužitia bohov a ľudí božské bytosti chodili po zemi vedno so smrteľníkmi, priatelili sa s nimi, unášali ich, párili sa s nimi, trestali ich, premieňali na kvety, stromy, vtáky či hmyz; všetkými možnými spôsobmi s nami nadväzovali vzťahy, prepletali sa medzi nami a zasahovali do našich životov. No časom, ako jedna doba striedala druhú a ľudstvo sa vyvíjalo a prosperovalo, ich vplyv postupne zoslabol.

Aj vo veku, do ktorého sme práve vstúpili, sú bohovia stále prítomní, prejavujú nám priazeň i nepriazeň, riadia a narúšajú chod vecí. Prometeov dar ohňa však dal ľudstvu schopnosť starať sa o vlastné záležitosti, budovať mestské štáty, kráľovstvá a dynastie. Oheň, skutočný a žeravý, umožnil ľuďom taviť, kuť, vyrábať, tvoriť, ale prenáša sa aj dovnútra; vďaka Prometeovi sme obdarení božskou iskrou, tvorivým ohňom, vedomím, čo kedysi bývalo výsadou bohov.

Zlatý vek sa stal vekom hrdinov – mužov a žien, ktorí vzali svoj osud do vlastných rúk, využili ľudské vlastnosti ako odvahu, prefíkanosť, ctižiadosť, rýchlosť a silu, aby učinili ohromné skutky, premohli hrozné príšery a založili veľké kultúry a rody, ktoré menia svet. Božský oheň, ktorý pre nich z nebies ukradol ich zástanca Prometeus, horí v ich vnútri. Boja sa, rešpektujú a uctievajú starých bohov, no niekde vnútri vedia, že s nimi môžu súperiť. Ľudstvo dospieva.

Sám Prometeus – Titan, ktorý nás stvoril, spriatelil sa s nami a zastával sa nás – naďalej znáša svoj hrozný trest: prikovaného k hore ho každý deň navštívi dravý vták, ktorý sa znesie spoza slnka, aby mu roztrhol bok, vytiahol pečeň a zožral ju priamo pred jeho očami. Keďže je ...

Koniec ukážky

Table of Contents

Titulná strana

Tiráž

PREDSLOV

ÚVOD

PERSEUS

HERAKLES

HERAKLOVE ÚLOHY20

BELLEROFONTES

ORFEUS

IASON

ATALANTA

OIDIPUS

TESEUS

TESEOVE ÚLOHY